《游子吟》
清代·熊少牧

朝望白云飞，暮听慈乌啼。引领盼亲舍，游子心凄凄。

忆我五龄盼，失怙谁提携。有弟在襁褓，有兄垂髫倪。

随兄上学堂，书声茅屋西。母训不知痛，入怀索枣梨。

课儿绩镫前，夜静山风凄。十岁就外傅，家贫鬻珥笄。

一经与一砚，历历行装赍。强颜为儿欢，恐儿苦羁栖。

送儿出门去，目极门前溪。儿行日以远，高堂日以睽。

岁晚望儿还，倚闾斜照低。愿言抛旧业，奉母偕荆妻。

承欢有余力，学耕把锄犁。晨羞脍姜鱼，夕膳烹茅鸡。

采薪霜一束，种豆烟半畦。春风护{艹爰}草，寿与南山齐。

不见彩衣人，七十如孩提。

作者简介：（1794—1878）湖南长沙人，字书年，号雨胪。道光十五年举人。官内阁中书。道、咸间以诗名。有《读书延年堂集》。